CELEX: 32012D0722
Language: lt
Date: 1353628800000
Title: 2012 m. lapkričio 23 d. Komisijos įgyvendinimo sprendimas, kuriuo pripažįstama, kad schema Roundtable on Sustainable Palm Oil RED tinka atitikčiai pagal Europos Parlamento ir Tarybos direktyvose 98/70/EB ir 2009/28/EB nustatytus tvarumo kriterijus įrodyti

24.11.2012   
            
            
               LT
            
            
               Europos Sąjungos oficialusis leidinys
            
            
               L 326/53
            
         KOMISIJOS ĮGYVENDINIMO SPRENDIMAS
   2012 m. lapkričio 23 d.
   kuriuo pripažįstama, kad schema „Roundtable on Sustainable Palm Oil RED“ tinka atitikčiai pagal Europos Parlamento ir Tarybos direktyvose 98/70/EB ir 2009/28/EB nustatytus tvarumo kriterijus įrodyti
   (2012/722/ES)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2009 m. balandžio 23 d. Europos Parlamento ir Tarybos direktyvą 2009/28/EB dėl skatinimo naudoti atsinaujinančių išteklių energiją, iš dalies keičiančią bei vėliau panaikinančią direktyvas 2001/77/EB ir 2003/30/EB (1), ypač į jos 18 straipsnio 6 dalį,
   atsižvelgdama į 1998 m. spalio 13 d. Europos Parlamento ir Tarybos direktyvą 98/70/EB dėl benzino ir dyzelinių degalų (dyzelino) kokybės (2) su pakeitimais, padarytais Direktyva 2009/30/EB (3), ypač į jos 7c straipsnio 6 dalį,
   pasikonsultavusi su Direktyvos 2009/28/EB 25 straipsnio 2 dalimi įsteigtu patariamuoju komitetu,
   kadangi:
   
               (1)
            
            
               direktyvomis 98/70/EB ir 2009/28/EB nustatomi biodegalų tvarumo kriterijai. Direktyvos 98/70/EB 7b ir 7c straipsnių bei IV priedo nuostatos yra panašios į Direktyvos 2009/28/EB 17 ir 18 straipsnių bei V priedo nuostatas;
            
         
               (2)
            
            
               kai Direktyvos 2009/28/EB 17 straipsnio 1 dalies a, b ir c punktuose nurodytais tikslais reikia atsižvelgti į biodegalus ir skystuosius bioproduktus, valstybės narės turėtų reikalauti, kad ūkio subjektai įrodytų, kad biodegalai ir skystieji bioproduktai atitinka Direktyvos 2009/28/EB 17 straipsnio 2–5 dalyse nustatytus tvarumo kriterijus;
            
         
               (3)
            
            
               Direktyvos 2009/28/EB 76 konstatuojamojoje dalyje teigiama, kad reikėtų vengti užkrauti nepagrįstą naštą pramonei, o taikant savanoriškas schemas galima sukurti veiksmingų būdų atitikčiai pagal tuos tvarumo kriterijus įrodyti;
            
         
               (4)
            
            
               Komisija gali nuspręsti, kad pagal savanorišką nacionalinę ar tarptautinę schemą įrodoma, jog biodegalų siuntos atitinka Direktyvos 2009/28/EB 17 straipsnio 3–5 dalyse nustatytus tvarumo kriterijus, arba kad tos direktyvos 17 straipsnio 2 dalies taikymo tikslu savanoriškos nacionalinės ar tarptautinės schemos išmetamųjų šiltnamio efektą sukeliančių dujų kiekio sumažinimo matavimo duomenys yra tikslūs;
            
         
               (5)
            
            
               Komisija tokią savanorišką schemą gali pripažinti penkeriems metams;
            
         
               (6)
            
            
               jeigu ūkio subjektas pateikia įrodymų ar duomenų, gautų pagal Komisijos pripažintą savanorišką schemą, atsižvelgdama į pripažinimo sprendimo taikymo sritį valstybė narė neturėtų reikalauti, kad tiekėjas pateiktų papildomų atitikties pagal tvarumo kriterijus įrodymų;
            
         
               (7)
            
            
               2012 m. vasario 10 d. Komisijai pateikta schema „Roundtable on Sustainable Palm Oil RED“ su prašymu ją pripažinti. Schema taikoma palmių aliejaus produktams. Pripažinta schema turėtų būti paskelbta skaidrumo platformoje, sukurtoje pagal Direktyvą 2009/28/EB. Komisija turėtų atsižvelgti į neskelbtinos verslo informacijos slaptumą ir gali nuspręsti paskelbti tik dalį schemos;
            
         
               (8)
            
            
               įvertinus schemą „Roundtable on Sustainable Palm Oil RED“ nustatyta, kad ji pakankamai atitinka Direktyvos 98/70/EB 7b straipsnio 3, 4 ir 5 dalyse ir Direktyvos 2009/28/EB 17 straipsnio 3, 4 ir 5 dalyse nustatytus tvarumo kriterijus ir kad joje taikomas kilmės kontrolės metodas atitinka Direktyvos 98/70/EB 7c straipsnio 1 dalies ir Direktyvos 2009/28/EB 18 straipsnio 1 dalies reikalavimus;
            
         
               (9)
            
            
               įvertinus schemą „Roundtable on Sustainable Palm Oil RED“ nustatyta, kad ji atitinka tinkamus patikimumo, skaidrumo ir nepriklausomo audito standartus, taip pat Direktyvos 98/70/EB IV priede ir Direktyvos 2009/28/EB V priede nustatytus metodikos reikalavimus;
            
         
               (10)
            
            
               į jokius papildomus schemoje „Roundtable on Sustainable Palm Oil RED“ numatytus tvarumo aspektus priimant šį sprendimą neatsižvelgta. Šie papildomi tvarumo aspektai nėra privalomi siekiant įrodyti, kad laikomasi direktyvomis 98/70/EB ir 2009/28/EB nustatytų tvarumo reikalavimų;
            
         
               (11)
            
            
               schema „Roundtable on Sustainable Palm Oil RED“ įvertinta pagal šio Komisijos įgyvendinimo sprendimo priėmimo metu galiojančius teisės aktus. Jei būtų padaryta susijusių teisinio pagrindo pakeitimų, Komisija įvertins schemą, kad nustatytų, ar ji vis dar tinkama siekiant įrodyti atitiktį pagal tvarumo kriterijus, susijusius su jos pripažinimu,
            
         
               (12)
            
            
               šiame sprendime numatytos priemonės atitinka Biodegalų ir skystųjų bioproduktų tvarumo komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Pagal savanorišką schemą „Roundtable on Sustainable Palm Oil RED“, kurios pripažinimo prašymas Komisijai pateiktas 2012 m. vasario 10 d., įrodoma, kad biodegalų siuntos atitinka Direktyvos 2009/28/EB 17 straipsnio 3, 4 ir 5 dalyse ir Direktyvos 98/70/EB 7b straipsnio 3, 4 ir 5 dalyse nustatytus tvarumo kriterijus. Schemoje taip pat gaunami tikslūs duomenys Direktyvos 2009/28/EB 17 straipsnio 2 dalies ir Direktyvos 98/70/EB 7b straipsnio 2 dalies taikymo tikslais.
   Savanorišką schemą „Roundtable on Sustainable Palm Oil RED“ galima naudoti siekiant įrodyti, kad laikomasi Direktyvos 98/70/EB 7c straipsnio 1 dalies ir Direktyvos 2009/28/EB 18 straipsnio 1 dalies nuostatų.
   2 straipsnis
   Šis sprendimas galioja penkerius metus nuo jo įsigaliojimo dienos. Jeigu po šio sprendimo priėmimo schemos turinys pakeičiamas taip, kad gali pasikeisti pagrindas, kuriuo remiantis priimtas šis sprendimas, apie tokius pakeitimus nedelsiant pranešama Komisijai. Komisija įvertina pakeitimus, apie kuriuos jai pranešta, siekdama nustatyti, ar schema vis dar tinkama siekiant įrodyti atitiktį pagal tvarumo kriterijus, susijusius su jos pripažinimu.
   Jeigu aiškiai įrodoma, kad schemoje neįgyvendinti šio sprendimo priėmimą lėmę elementai, ir jeigu padarytas didelis struktūrinis tų elementų pažeidimas, Komisija gali panaikinti šį sprendimą.
   3 straipsnis
   Šis sprendimas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Priimta Briuselyje 2012 m. lapkričio 23 d.
      
         
            Komisijos vardu
         
         
            Pirmininkas
         
         José Manuel BARROSO
      
   
   
      (1)  OL L 140, 2009 6 5, p. 16.
   
      (2)  OL L 350, 1998 12 28, p. 58.
   
      (3)  OL L 140, 2009 6 5, p. 88.